**ՏԵՂԵԿԱՆՔ-ՀԻՄՆԱՎՈՐՈՒՄ**«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՈՏԱՅՔԻ ՄԱՐԶԻ ԲՅՈՒՐԵՂԱՎԱՆ ՀԱՄԱՅՆՔԻ 2019 ԹՎԱԿԱՆԻ ԲՅՈՒՋԵՆ ՀԱՍՏԱՏԵԼՈՒ ՄԱՍԻՆ**»  **ԲՅՈՒՐԵՂԱՎԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

«Հայաստանի Հանրապետության Կոտայքի մարզի Բյուրեղավան համայնքի 2019 թվականի բյուջեն հաստատելու մասին» համայնքի ավագանու որոշման նախագիծը մշակվել է՝ հիմք ընդունելով Բյուրեղավան համայնքի 2018-2022 թվականների զարգացման ծրագիրը և առաջնորդվելով «Տեղական ինքնակառավարման մասին» օրենքի 18-րդ հոդվածի 1-ին մասի 5-րդ կետի և «Հայաստանի Հանրապետության բյուջետային համակարգի մասին»  օրենքի 32-րդ հոդվածի, 33-րդ հոդվածի 3-րդ մասի պահանջներով: Որոշման նախագծի ձևավորման հիմքում ընկած են խնայողականությունը, հաշվեկշռվածությունը, արդյունավետությունը և հստակությունը:   
 Համայնքի բյուջեի կառուցվածքը տեղական ինքնակառավարման մարմինների կողմից իրականացվող լիազորությունների և դրանց համապատասխանության ապահովման անհրաժեշտությունից ելնելով բաժանվում է վարչական և ֆոնդային մասերի: Եկամտային կանխատեսումներն ու ծրագրավորումները իրականացվում են յուրաքանչյուր մասերի համար առանձին: Համայնքի բյուջեի պլանավորումն իրականացվել է համեմատական մեթոդով, որի ժամանակ հիմնվել ենք վերջին երեք տարիների ընթացքում փաստացի համայնքային բյուջե մուտքագրված եկամուտների հոսքի և առկա բազաների հիման վրա: Բյուջեն պլանավորված է նպաստելու համար համայնքի համաչափ և կայուն զարգացմանը, բարեկարգ, հարմարավետ և մատչելի միջավայրի ձևավորման շարունակականության ապահովմանը, համայնքային ոչ առևտրային կազմակերպությունների արդիականացմանը, բնակչության կենսական շահերի ապահովմանը։   
 Բյուրեղավան համայնքի 2019 թվականի բյուջեի նախագծում (այսուհետ՝ նախագիծ) եկամուտների և ծախսերի ընդհանուր գումարը ծրագրվել է 304 659.2 հազար դրամ, դեֆիցիտը (պակասուրդը) ՝ 37 700.0 հազար դրամ:   
  
**1. Բյուջեի եկամուտների կանխատեսում**

Բյուրեղավան համայնքի 2019 թվականի բյուջեի վարչական մասի կանխատեսված եկամուտների ընդհանուր գումարը ծրագրվել է 304 659.2 հազար դրամ՝ գերազանցելով նախորդ տարվա պլանավորված` ճշտված, բյուջեն 7.7 %-ով, որը կազմում է 21 887.8 հազար դրամ:  
 Նախագծով նախատեսված եկամուտների ընդհանուր ծավալում սեփական եկամուտները կազմում են 92 010.7 հազար դրամ՝ 2018 թվականի հաստատված 95 123.5 հազար դրամի դիմաց՝ պակասելով նախորդ տարվա ցուցանիշից 3.4 %-ով, որը պայմանավորված է տեղական վճարների գծով ավագանու որոշումով սահմանված արտոնություններով:

Նախագծով նախատեսված եկամուտների հիմավորումը և համեմատական վերլուծությունը առավել հստակ կլինի դրանք առանձին եկամտատեսակների տեսքով ներկայացման պարագայում։   
 Մասնավորապես.   
 1) Հարկեր և տուրքեր.   
 Հարկային եկամուտները ծրագրվել են 2019 թվականի համար 38 657.6 հազար դրամի չափով կամ 2018 թվականի հաստատված ցուցանիշից 2672.7 հազար դրամ կամ 7.4 %–ով ավել։ 2019 թվականի հարկային եկամուտները ծրագրվել են հիմքում ունենալով 2018 թվականի կատարողականը, համայնքում հարկերի հավաքագրման համար իրականացվող միջոցառումների հետևողականությունը և արդյունավետությունը։ Հարկային եկամուտները ծրագրելիս հաշվի են առնվել առկա ապառքները և 2019 թվականի հաշվարկային ցուցանիշները։ Հարկային եկամուտների կանխատեսվող աճը պայմանավորված է գույքային հարկերի բազաների ճշտումների արդյունքից, ինչպես նաև համայնքում նոր գրանցված փոխադրամիջոցների հարկից։

Տեղական տուրքերը ծրագրվել են 2 316.8 հազար դրամի չափով, որը 53.8 հազար դրամով կամ   
2.3 %-ով գերազանցում է 2018 թվականի ծրագրային ցուցանիշը։ Այն պայմանավորված է համայնքի վարչական տարածքում ոգելից և ալկոհոլային խմիչքների և (կամ) ծխախոտի արտադրանքի վաճառքի թույլտվությունների ավելացմամբ:   
 2) Պաշտոնական դրամաշնորհներ.   
 Հիմք ընդունելով Հայաստանի Հանրապետության 2019 թվականի պետական բյուջեի նախագծով նախատեսված ցուցանիշները՝ Հայաստանի Հանրապետության պետական բյուջեից ֆինանսական համահարթեցման սկզբունքով տրամադրվող դոտացիաները նախագծով ծրագրվել են 210 081.8 հազար դրամ՝ 2018 թվականին նախատեսված գումարի համեմատ աճելով 13.5 %-ով կամ 25 001.0 հազար դրամով, իսկ պետական բյուջեից տրամադրվող նպատակային հատկացումները (սուբվենցիաներ) պլանավորվել են հիմք ընդունելով 2018 թվականին հաստատված գումարները։   
 3) Այլ եկամուտներ.   
 2019 թվականի ծրագրով այլ եկամուտները նախատեսվել են 51 036.3 հազար դրամ՝ 2018 թվականի բյուջեով նախատեսված 58 685.1 հազար դրամի դիմաց կամ նվազել է 15.0 %-ով։ Այլ եկամուտները իրենց մեջ ներառում են հողի և գույքի վարձակալությունից եկամուտները, վարչական գանձումները (նախադպրոցական և արտադպրոցական կազմակերպություններում համայնքի կողմից մատուցված ծառայությունների դիմաց փոխհատուցման գումարներ), տեղական վճարները, տույժերը, տուգանքները, պետության կողմից տեղական ինքնակառավարման մարմիններին պատվիրակված լիազորությունների իրականացման ծախսերի ֆինանսավորման համար պետական բյուջեից ստացվող միջոցները և այլ եկամուտներ։ 2018 թվականի բյուջեով հաստատված ցուցանիշի նկատմամբ 15 %-ով նվազեցումը պայմանավորված է նախադպրոցական և արտադպրոցական կազմակերպություններում համայնքի կողմից մատուցված ծառայությունների դիմաց փոխհատուցման գումարների համար սահմանված արտոնություններից ։   
   
 **2. Բյուջեի ծախսերի կանխատեսում**   
  
 Բյուրեղավան համայնքի 2019 թվականի բյուջեի նախագծով ծախսերի ծավալը ծրագրվել է 360 359.2 հազար դրամի չափով։ Ծախսերի ամբողջ ծավալի շուրջ 77.3 %-ը կամ 278 584.4 հազար դրամը բաժին է ընկնում ընթացիկ ծախսերին (վարչական բյուջե), 81 774.8 հազար դրամը՝ ոչ ֆինանսական ակտիվների գծով ծախսերին (ֆոնդային բյուջե), իսկ ոչ ֆինանսական ակտիվների իրացումից մուտքերի գումարը կազմում է 18 000.0 հազար դրամ, դիֆիցիտը՝ 37 700․0 հազար դրամ։   
Նախագծով առաջարկվող բյուջետային ծախսերում 23.6 %-ը կամ 85 215․0 հազար դրամը բաժին է ընկել «Ընդհանուր բնույթի հանրային ծառայություններ» ոլորտին, 0.1 %-ը կամ 1 400․0 հազար դրամը՝ «Պաշտպանություն» և «Հասարակական կարգ, անվտանգություն և դատական գործունեություն» ոլորտներին, 4.4 %-ը կամ 15 919․80 հազար դրամը՝ «Տնտեսական հարաբերություններ» ոլորտին, 21.1 %-ը կամ 76000․0 հազար դրամը՝ «Շրջակա միջավայրի պաշտպանություն» ոլորտին, 3.3 %-ը կամ 12000․0 հազար դրամը՝ «Բնակարանային շինարարություն և կոմունալ ծառայություն» ոլորտին, 2.7 %-ը կամ 9 600․0 հազար դրամը՝ «Առողջապահություն» ոլորտին, 9.5 %-ը կամ 34151․8 հազար դրամը՝ «Հանգիստ, մշակույթ և կրոն» ոլորտին, 22.2 %-ը կամ 79 947․1 հազար դրամը՝ «Կրթություն» ոլորտին, 1,8 %-ը կամ 6 400․0 հազար դրամը՝ «Սոցիալական պաշտպանություն» ոլորտին, 4.3 %-ը կամ 15 575․5 հազար դրամը՝ «Հիմնական բաժիներին չդասվող պահուստային ֆոնդեր» ոլորտին։ Պահուստային ֆոնդը նախատեսվել է վարչական բյուջեի եկամուտների 13․7 %-ի չափով՝ ապահովելով «Հայաստանի Հանրապետության բյուջետային համակարգի մասին» օրենքի 29-րդ հոդվածի պահանջները։  
 Ստորև ներկայացվում են համայնքի 2019 թվականի բյուջեի նախագծով ծրագրվող ծախսերի սկզբունքներն ու հիմնավորումները ՝ ըստ ծրագրի։   
 1) «Համայնքապետարանի աշխատակազմի պահպանում» ծրագրով ծախսերը նախագծում ծրագրվել են հիմնականում հաշվի առնելով գործող օրենսդրական պահանջները և խորհրդատվական բնույթ կրող նորմատիվները։ Նախորդ տարվա համեմատ պահպանման ծախսերը ավել են պլանավորվել՝ հիմք ընդունելով խորհրդատվական բնույթ կրող նորմատիվները, ինչպես նաև հաստիքների աշխատավարձերի ավելացման և համայնքի բնակավայրերի վարչական շենքերի հիմնանորգման ծախսերի նախատեսումով:   
 Ոլորտի, մյուս ծրագրերում էական փոփոխություններ չեն կատարվել, ծախսերը պլանավորվել են հաշվի առնելով վերջին երեք տարիների փաստացի ցուցանիշները։   
 2) Նախորդ տարվա համեմատ «Աղբահանություն» բնագավառի ծախսերը ավելացել են   
14.1 %-ով՝ նախատեսված հաստիքների աշխատավարձերի ավելացման և նոր ինքնաթափ մեքենայի ձեռք բերման հետևանքով։   
 3) «Առողջապահություն» ոլորտում նախատեսվել է 9 600.0 հազար դրամ՝ ընդհանուր բնույթի հիվանդանոցային ծառայություններ իրականացնելու համար՝ քաղաքի պոլիկլինիկայում   
սանհանգույցների և թվայնացված հետազոտման սենյակի հիմնանորգման աշխատանքներ կատարելու համար։   
 4) Բարեկարգ, հարմարավետ և մատչելի միջավայրի ձևավորման համար համայնքում ծրագրվել են կատարելու հետևյալ կապիտալ աշխատանքները՝   
 4.1) Փողոցների ասֆալտապատման և գծանշման աշխատանքներին հատկացվելու է ֆոնդային բյուջեի ծախսերի 38.3 %-ը, որը նախատեսված է փողոցների փոսային վերանորոգման, շենքերի բակերի և մայթերի ասֆալտապատման և քաղաքում անվտանգ երթևեկություն ապահովելու նպատակով գծանշում կատարելու համար։

4.2) Համայնքում շարունակական բնույթ է կրում լուսավորության առկա համակարգի վերափոխումը էներգախնայող համակարգի։ 2019 թվականին նախատեսվում է ծախսել 5 000.0 հազար դրամ՝ էներգախնայողության և վերականգնվող էներգիայի հետ կապված նախագծերի իրականացում։   
 4.3) Ֆոնդային բյուջեի ծրագրված ծախսերի 0.3 %-ը կհատկացվի վերը նշված կապիտալ ծախսերի նախագծահետազոտական փաստաթղթերի պատվիրման համար։   
 4.4) Համայնքապետարանի և համայնքային ոչ առևտրային կազմակերպությունների արդիականացմանը աջակցելու նպատակով ծրագրվում է ծախսելու 6 041.8 հազար դրամ՝ նախադպրոցական և արտադպրոցական հիմնարկներին անհրաժեշտ գույքի ձեռք բերման համար։ Ակտիվների ձեռքբերման գծով ծախսերը պլանավորելիս՝ հաշվի ենք առել այն հանգամանքը, որ «Բյուրեղավանի համայնքային բարեկարգում և կանաչապատում» ՀՈԱԿ-ը համայնքում իրականացնում է աղբահանության աշխատանքներ և նրան աջակցելու նպատակով ծրագրվում է գնել նոր տրանսպորտային սարքավորումներ՝ 8 000.0 հազար դրամ արժեքով։

**ՀԱՄԱՅՆՔԻ ՂԵԿԱՎԱՐ՝ Հ․ԲԱԼԱՍՅԱՆ**

**ՏԵՂԵԿԱՆՔ**

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՈՏԱՅՔԻ ՄԱՐԶԻ ԲՅՈՒՐԵՂԱՎԱՆ ՀԱՄԱՅՆՔԻ 2019 ԹՎԱԿԱՆԻ ԲՅՈՒՋԵՆ ՀԱՍՏԱՏԵԼՈՒ ՄԱՍԻՆ**»  **ԲՅՈՒՐԵՂԱՎԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ԿԱՄ ԲԱՑԱԿԱՅՈՒԹՅԱՆ ՄԱՍԻՆ**

«Հայաստանի Հանրապետության Կոտայքի մարզի Բյուրեղավան համայնքի 2019 թվականի բյուջեն հաստատելու մասին» Բյուրեղավան համայնքի ավագանու որոշման նախագծի ընդունման առնչությամբ այլ իրավական ակտերի ընդունման անհրաժեշտություն չի առաջանում։

**ՀԱՄԱՅՆՔԻ ՂԵԿԱՎԱՐ՝ Հ․ԲԱԼԱՍՅԱՆ**